Nr. DGB/39637/

Aprob,

Secretar de Stat

Dan-Ștefan CHIRU

DIRECȚIA GENERALĂ BIODIVERSITATE

REFERAT DE APROBARE

a proiectului de ordin pentru aprobarea Planului de management pentru ROSCI0220 Săcueni și rezervația naturală Lacul Cicoș

Planul de management al sitului Natura 2000 ROSCI0220 Săcueni și al rezervației naturale Lacul Cicoș a fost realizat în cadrul proiectului ”Conservarea biodiversității în situl natura 2000 ROSCI0220 Săcueni și aria naturală protejată 2.184 Lacul Cicoș” - SMIS 119008, beneficiar Fundația pentru Cultură și Educație Ecologistă Ecotop Oradea.

Planul de management al sitului Natura 2000 ROSCI0220 Săcueni și al rezervației naturale Lacul Cicoș a fost transmis de Agenţia Naţională pentru Arii Naturale Protejate către Ministerul Mediului, Apelor și Pădurilor prin adresa nr. 4508/11.08.2023, în vederea aprobării. Pentru acest plan a fost emisă de către Agenția pentru Protecția Mediului Bihor Decizia nr. 519 din 13.04.2021.

Planul de manangement se aprobă conform prevederilor art. 21 alin. (2) din *Ordonanţa de urgenţă a Guvernului nr. 57/2007* *privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările şi completările ulterioare,* care menționează că ”(2) Pentru ariile naturale protejate care nu necesită structuri de administrare special constituite, planurile de management şi regulamentele se elaborează de către Agenţia Naţională pentru Arii Naturale Protejate, se avizează de către Agenţia Naţională pentru Protecţia Mediului/instituţiile din subordinea acesteia, după caz, şi se aprobă prin ordin al conducătorului autorităţii publice centrale pentru protecţia mediului, cu avizul autorităţii publice centrale din domeniul culturii şi consultarea autorităţilor publice centrale din domeniul dezvoltării regionale şi administraţiei publice, agriculturii şi silviculturii.”

În urma avizării interne a prezentului proiect de Ordin pentru aprobarea Planului de management pentru ROSCI0220 Săcueni și rezervația naturală Lacul Cicoș, proiectul de Ordin, referatul și planul de management vor fi postate pentru consultare publică, în baza *Legii nr. 52/2003 privind transparenţa decizională în administraţia publică, republicată*, pe site-ul Ministerului Mediului, Apelor și Pădurilor. Ulterior, planul de management va fi transmis spre avizare/consultare către ministerele listate în art. 21 alin. (2) din  *Ordonanţa de urgenţă a Guvernului nr. 57/2007 aprobată cu modificări și completări prin Legea nr. 49/2011, cu modificările şi completările ulterioare*.

Având în vedere cele menționate, vă rugăm să fiți de acord cu promovarea proiectului de Ordin pentru aprobarea Planului de management pentru ROSCI0220 Săcueni și rezervația naturală Lacul Cicoș.